На основу члана 35. став 2. Закона о планирању и изградњи („Службени гласник РС”, бр. 72/09, 81/09 - исправка, 64/10 - УС, 24/11, 121/12, 42/13 - УС, 50/13 - УС, 98/13 – УС, 132/14, 145/14 и 83/18) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 – УС, 44/14 и 30/18 – др. закон),

Влада доноси

УРЕДБУ

О УТВРЂИВАЊУ ПРОСТОРНОГ ПЛАНА ПОДРУЧЈА ПОСЕБНЕ НАМЕНЕ СПЕЦИЈАЛНОГ РЕЗЕРВАТА ПРИРОДЕ „ЈЕРМА”

Члан 1.

Утврђује се Просторни план подручја посебне намене Специјалног резервата природе „Јерма” (у даљем тексту: Просторни план), који је одштампан уз ову уредбу и чини њен саставни део.

Члан 2.

Просторним планом утврђује се плански основ за заштиту, уређење и одрживо коришћење Специјалног резервата природе „Јерма”, заштићеног подручја I категорије од међународног, националног и изузетног значаја, на деловима територија града Пирота и општинa Димитровград и Бабушница, као и директно спровођење у складу са законом.

Члан 3.

Просторни план се састоји из текстуалног дела и графичких приказа.

Текстуални део Просторног плана објављује се у „Службеном гласнику Републике Србије”.

Рефералне карте и графички прилози Просторног плана су:

1. Реферална карта број 1. „Посебна намена простора”, у размери 1:50.000;
2. Реферална карта број 2. „Мрежа насеља и инфраструктурни системи”, у размери 1:50.000;
3. Реферална карта број 3. „Природни ресурси, заштита животне средине, природних и културних добара и туризам”, у размери 1:50.000;
4. Реферална карта број 4. „Карта спровођења” у размери 1:50.000;
5. Детаљна карта бр. 1. „Звоначка Бања – грађевинско подручје Звоначке Бање”, у размери 1:2.500;
6. Детаљна карта 2. „Манастир Поганово са околином”, у размери 1:2.500;
7. Детаљна карта 3. „Трнски Одоровци – грађевинско подручје насеља Трнски Одоровци, са центром туристичке зоне Ћиринци”, у размери 1:2.500.

Графичке приказе из става 3. овог члана, израђене у осам примерака, својим потписом оверава овлашћено лице органа надлежног за послове просторног планирања.

Члан 4.

Просторни план се спроводи на следећи начин:

1. директном применом Просторног плана у зони посебне намене, издавањем информације о локацији и локацијских услова, за делове територије који нису обухваћени урбанистичким плановима и урбанистичким пројектима;
2. израдом измена и допуна Просторног плана са елементима детаљне разраде уколико се утврди национални интерес за изградњу вишенаменског водопривредног објекта „Одоровци”;
3. разрадом у просторним плановима јединица локалне самоуправе (Пирот, Димитровград и Бабушница) - израдом уређајних основа за насеља и делове насеља ван посебне намене дефинисане Просторним планом;
4. разрадом Просторног плана планом генералне регулације за насеље Звонце;
5. разрадом Просторног плана плановима детаљне регулације за: гранични прелаз „Петачинци”; саобраћајнице; далеководе; потребе изградње постројења за биомасу и соларних фотонапонских постројења (соларних електрана); простор групних постројења за пречишћавање отпадних вода; главне колекторе отпадних вода; уређење водотокова, осим за деонице за које се уређење врши у оквиру постојеће парцеле водног земљишта;
6. разрадом Просторног плана урбанистичким пројектима за: изградњу инфопунктова и улазних станица поред главног путног правца кроз Специјални резерват природе „Јерма”; Природњачки музеј у селу Трнски Одоровци, општина Димитровград; објекте за производњу енергије из обновљивих извора снаге до 1,0 MW; локалне резервоаре, прекидне коморе и пумпне станице; простор појединачних постројења за пречишћавање отпадних вода.

Уређење, грађење, коришћење и заштита подручја посебне намене спроводиће се сагласно решењима из Просторног плана.

Члан 5.

Графички прикази из члана 3. ст. 3. и 4. ове уредбе, чувају се трајно у Влади (један комплет), Министарству грађевинарства, саобраћаја и инфраструктуре (три комплета), Министарству заштите животне средине (један комплет), граду Пироту (један комплет), општини Димитровград (један комплет) и општини Бабушница (један комплет).

Члан 6.

Аналитичко-документациона основа планског документа израђује се у два примерка (у аналогном и дигиталном формату) и трајно се чува у министарству надлежном за послове просторног планирања.

Члан 7.

Просторни план је доступан заинтересованим лицима, у електронском облику, у Централном регистру планских докумената, који води орган надлежан за послове државног премера и катастра.

Члан 8.

Просторни и урбанистички планови и пројекти ускладиће се са одредбама ове уредбе на начин утврђен Просторним планом.

Планови и програми развоја који се доносе по посебним прописима, прописи и други општи акти ускладиће се са одредбама ове уредбе у року од годину дана од дана ступања на снагу ове уредбе.

Просторни планови јединица локалних самоуправа, урбанистички планови и урбанистички пројекти, као и планови и програми развоја донети до дана ступања на снагу ове уредбе, примењују се у деловима који нису у супротности са овом уредбом.

Члан 9.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-876/2019

У Београду, 31. јануара 2019. године

В Л А Д А

ПРЕДСЕДНИК

Ана Брнабић, с.р.